– Jeg er Liverpool-supporter, men Arsenal er jo uansett en storklubb, sier Andreas Vindheim (18)

Representanter fra Premier League-klubben Arsenal har sett Vindheim i Branns kamper mot Molde og Odd, skriver BA torsdag.

I tillegg til London-klubben, følges 18-åringen tett av en rekke europeiske storklubber. Blant annet har Bundesliga-klubben Stuttgart og to andre tyske klubber fått øynene opp får den talentfulle høyrebacken.

– Jeg vet ikke noe mer enn det dere gjør. Det er vel Stig Lillejord og Bent Raknes som har kontroll på det der. Jeg har ikke fokus på det nå, sier Vindheim til Bergensavisen.

– Utrolig hyggelig

Han synes selvsagt uansett at det er moro at storklubber følger med på hvordan han gjør det.

– Det er utrolig hyggelig, og noe jeg setter pris på.

Liverpool-supporter Vindheim har heller ingenting imot at Arsenal er blant klubbene som har blitt nevnt.

– Jeg er Liverpool-supporter, men Arsenal er jo uansett en storklubb, sier Vindheim, som har kontrakt med Brann ut 2016-sesongen.

Artikkelen fortsetter under den relaterte artikkelen!

– Jeg har god tid. Jeg er bare 18 år og stortrives i Brann.

Vindheim har denne sesongen kapret høyreback-plassen på Brann-laget foran islandske Birkir Már Sævarsson. I vårens bortekamp mot Aalesund ble han matchvinner da han knallet inn 1-0 på Color Line Stadion.

Drøye to uker tidligere reddet Vindheim Brann fra en real cupsmell mot tredjedivisjonslaget Varegg. 18-åringen sendte ballen iskaldt forbi André Fiskum i Varegg-målet og sørget for 3-2-seier til Brann.

Se Vindheims første Tippeliga-scoring i videovinduet under!